Marcinková, Vladimíra, poslankyňa NR SR (2022-09-27):
Ďakujem ešte raz, pán predsedajúci, za slovo. Návrh tejto novely žene rodičke, ako som už v úvode uviedla, priznáva právo na to, aby si mohla k pôrodu vziať jednu ňou určenú osobu. V prípade, ak si chce pôrodnica sama určiť, že dokáže v rámci svojich priestorov a možností akceptovať aj viac ako jednu sprevádzajúcu osobu, čo sa už dnes v niektorých zariadeniach deje, náš návrh to víta, ale neurčuje to ako povinnosť. Zopakujem, že garantujeme jednu sprevádzajúcu osobu pre každú rodičku. Chcela by som sa vyjadriť v úvode k procesu tvorby tohto navrhovaného znenia. Chcem zdôrazniť, že tento návrh vzišiel po veľmi poctivej a dlhej diskusii nielen so všetkými dotknutými zložkami ministerstva zdravotníctva, ale taktiež s Asociáciou verejných poskytovateľov zdravotnej starostlivosti, čo sú štátne nemocnice, ktoré vyslovili súhlas, rovnako tak s Asociáciou súkromných poskytovateľov zdravotnej starostlivosti, čo sú súkromné nemocnice, s hlavným odborníkom pre gynekológiu a pôrodníctvo, a rovnako tak sme o návrhu dlho rokovali aj tu medzi sebou v parlamente, takže ide o kompromisné znenie. A ja som veľmi rada ako iniciátorka tejto novely, že sme našli spoločnú cestu a že nakoniec sme pri tomto návrhu podpísaní viacerí z tohto politického spektra aj v rámci parlamentu, čo svedčí o tom, že nám naozaj záleží na tom, aby sme kvalitu pôrodníctva posúvali vpred spoločne. Na základe dohody s nemocnicami a s ministerstvom zdravotníctva je súčasťou navrhovaného znenia veta, ktorá dáva priestor pôrodníkovi v hraničných situáciách, kedy je povaha poskytovaného zdravotného výkonu nezlučiteľná s prítomnosťou sprevádzajúcej osoby, aby sprievod na nevyhnutný čas a v nevyhnutnej miere obmedzil. Nie som lekár, ale predstavujem si takú hraničnú situáciu tak, že keď naozaj dôjde k veľmi ťažkej situácii počas pôrodu, kedy je nevyhnutné možno ženu aj previesť na inú operačnú sálu alebo jej poskytnúť zdravotnú starostlivosť, ktorá je akútna, a nevedia ju spraviť vlastne na pôrodnej sále, tak v tom momente je úplne normálne, že pre krátkosť času vlastne poprosia, obmedzia na nevyhnutný čas ten sprievod a vykonajú všetko pre to, aby žene pomohli, aby jej zachránili život. Rovnako tak je pre mňa dôležité, aby som vysvetlila, prečo sme pri tomto zákone posunuli účinnosť na rok 2024. Zhodli sme sa po diskusii s kolegami v parlamente, že tam vytvoríme časový priestor na to, aby sa všetky pôrodnice na Slovensku dokázali na túto zmenu pripraviť. Ja som tento návrh rešpektovala. Aký je dnešný súčasný stav? Už dnes máme zdravotnícke zariadenia, kde je možnosť mať pri sebe sprevádzajúcu osobu. Žiaľ, neplatí to pre každé zariadenie. Podľa prieskumu, ktorý uskutočnila ešte nedávna verejná ochrankyňa práv pani profesorka Patakyová, z meranej vzorky nebolo umožnené mať pri sebe sprievod pri pôrode vyše 30 % žien. Situácia sa počas pandémie ešte dramaticky zhoršila aj napriek tomu, že hlavný hygienik vydal usmernenie, ktoré som ja veľmi vítala a jasne odlíšil sprievod pri pôrode od návštevy v nemocnici a tým povedal, že rodičke nesmie byť v čase pandémie odopretá možnosť mať pri sebe sprevádzajúcu osobu, ak sa napríklad PCR testom potvrdí, že nie je hrozbou, alebo iným testom. No však realita bola iná a naďalej sa to stávalo. Tiež vieme, že z celkového počtu pôrodníc vyberá poplatky za prítomnosť sprevádzajúcej osoby až 33 z 50 pôrodníc a tie poplatky sa pohybujú medzi 15 až 50 eurami. Ak k tomu počas pandémie prirátame sumu za PCR test, ktorého cena môže byť od 40 do 70 eur, dostávame sa do situácie, kedy je sprievod rodiacej pacientky umožnený najmä tým, ktorý si to vedia ekonomicky dovoliť. Vo veci poplatkov som explicitne rokovala s oboma asociáciami nemocníc na Slovensku, teda aj so štátnymi, aj so súkromnými, a upozornila ich na to, že už aj dnes v rámci tej legislatívnej úpravy, ktorú máme, aj napriek tomu, že nie je ešte prijatý náš legislatívny návrh, sú, je podmieňovanie sprievodu pacientky, rodiacej pacientky pri pôrode akýmkoľvek poplatkom právny a hlavne ústavný problém. V Českej republike k tomu už majú aj nález súdu, a to od roku 2015, a to úplne na základe rovnakých argumentov a právnej úpravy, ktorá je aj u nás zhodná, teda právo na sprievod osoby pri pôrode nemožno zamedziť poplatkovou povinnosťou, pretože je to súčasť verejnoprávneho rámca ochrany rodinného života. Do nej zahŕňame aj okolnosti pôrodu. Rozhodol o tom Európsky súd pre ľudské práva, a teda právo na prítomnosť sprevádzajúcej osoby je súčasťou práva na rešpektovanie súkromného a rodinného života. A zároveň európska legislatíva jasne určila, že právo na rešpektovanie súkromného života zahŕňa v sebe aj rozhodnutie stať sa rodičom a určiť si okolnosti pôrodu a okolnosti toho, ako sa rodičom stane. Čiže v tejto súvislosti v Českej republike už od roku 2015 je situácia veľmi právne jasná a tie poplatky sa tam nevyberajú. Jediné poplatky, ktoré sú akceptovateľné, právne akceptovateľné, sú vlastne za náklady, ktoré vznikajú pri sprevádzajúcej osobe, to je ochranný plášť alebo rúško, alebo čokoľvek, čo musí materiálne nemocnica vynaložiť na to, aby tam tá sprevádzajúca osoba bola. Ak pýta poplatok za takúto vec, vtedy nejde o poplatok, ktorým podmieňuje právo na prítomnosť sprevádzajúcej osoby, ale vlastne deklaruje svoje náklady, ktoré pri tom má. S týmto vyslovili súhlas, a naozaj sme si to veľmi poctivo prešli aj tie možnosti právneho riešenia, tak štátne nemocnice, ako aj súkromné nemocnice. Záležalo mi, aby sme v tomto mali tú právnu aj ústavnú čistotu, tak ako sa to podarilo nadobudnúť v Českej republike. Asi najdôležitejšia vec, ktorú tu chcem spomenúť, sú zdravotné benefity práva na prítomnosť sprevádzajúcej osoby pri pôrode. Je preukázané, že kontinuálna podpora počas pôrodu zlepšuje perinatálne výsledky u matky aj u novorodenca, zvyšuje pravdepodobnosť vaginálneho pôrodu, znižuje riziko sekcie, skracuje trvanie pôrodu, znižuje použitie syntetického oxytocínu, všetkých foriem analgézie, znižuje riziko, že dieťa bude mať nízke Apgar skóre po piatej minúte. Toto nie sú nejaké dojmy, sú na to konkrétne štúdie a odkaz na všetky tieto štúdie môžete nájsť na strane 1089 v slovenskej novej učebnici pôrodníctva. Rovnako tak tam spomínajú aj psychologické štúdie, ktoré hovoria o tom, že ženy prežívajú menej negatívnych emócií v súvislosti s pôrodom, keď tam majú blízku osobu, a sú s jeho priebehom viac spokojné, menej úzkostné, menej ohrozené traumatizáciou a rozvojom popôrodnej depresie. Toto môžete nájsť v rovnakej učebnici pod č. 27 na konci v odkazoch. Takisto zdravotným benefitom je aj to, že sa výrazne znižuje stresový faktor a vlastne dokážeme práve tieto stresové situácie zmierňovať tým, že tam je blízka osoba, ktorá tú ženu upokojuje. Tvorba kortizolu, ktorý sa nám tvorí v momente, keď sme v strese, výrazne bráni aj zdravej tvorbe oxytocínu, ktorý je nevyhnutný pre ten správny priebeh pôrodu, a vlastne práve táto rovnica je jedným zo základov, na ktorých stoja štúdie, ktoré som vám spomínala. Aké sú moje osobné dôvody predloženia tohto návrhu? Pôrodná skúsenosť je pre rodinu, ale najmä pre matku, pre nás ženy jedným z veľmi určujúcich faktorov pri rozhodovaní o počte detí a celkovo o dojme, ktorý máme z poskytovanej zdravotnej starostlivosti. Sú ženy, ktoré si pri pôrode zažili takú traumu, ktorá ich možno aj odrádza od toho, aby mali ďalšie deti, aby si pôrodom znovu prešli. Ak sa chceme úprimne baviť o rodinnej politike a o faktoroch, ktoré vplývajú na kvalitu rodičovstva, som presvedčená, že diskusia o humanizácii pôrodov a zlepšení stavu nášho pôrodníctva na Slovensku musí byť toho súčasťou a toto je jedným z krokov, ako k tomu dospieť. Za základné piliere zlepšenia tohto stavu považujem umožnenie mať pri sebe aspoň jednu blízku osobu, strážiť právo žien napríklad na výber pôrodnice, aby mohli rodiť tam, kde si vyberú, či v Bratislave, alebo v inom kúte Slovenska; zlepšiť postavenie pôrodných asistentiek na Slovensku tak, aby mali rozšírené kompetencie, a mne sa páči ten vzorec, ktorý majú v Českej republike, ale zároveň aby to bolo pre ne motivujúce, aby ich bolo viac a aby sme im na to vytvorili podmienky aj s podporou školského, vysokoškolského systému, aby sme ich tu dokázali vychovávať vo väčšom množstve, lebo ich veľmi potrebujeme. Práve na nich stoja pôrodné oddelenia a práve na toto upozorňujú aj samotní pôrodníci, že toto je ten kameň úrazu v personálnej otázke. A taktiež sa veľmi prihováram za to, aby sme modernizovali naše pôrodnice a dodržiavali štandardy, ktoré schválilo ministerstvo zdravotníctva, pretože pôrodnice sú často najviac ziskovými oddeleniami aj v rámci nemocníc a ak nám bude pretrvávať stav, že budú naše ženy hľadať možno možnosti absolvovať pôrod v Česku alebo v Rakúsku, je to veľká škoda, pretože za finančné prostriedky, ktorými, ktoré dokážeme, ktorými dokážeme rozvíjať nemocnice, je podľa mňa veľmi dôležité, aby sme tieto finančné prostriedky nachádzali tu na Slovensku, aby sme motivovali naše nemocnice k tomu, aby poskytovali takú zdravotnú starostlivosť, aby boli možnosťou číslo jedna pre všetky ženy. Je to naozaj veľká diskusia teraz v rámci najmä mladých žien a celkovo žien, ktoré chcú byť matkami alebo sú tehotné, takže nebráňme sa jej a otvorme sa tejto diskusii aj tu v parlamente. Ja sa chcem na záver poďakovať veľmi konštruktívnemu dialógu, ktorú, ktorý, ktorému, ktorý som mala aj so stranou OĽANO, aj so stranou SME RODINA, aj s ďalšími, ktorí sa zaujímali o tento návrh, a budem veľmi vďačná, ak dnes pri druhom a treťom čítaní dovolíte tomuto zákonu prejsť. Vďaka.